《周茂叔郎中濂溪》
宋代·释道潜

莲花峰下水，东出其流长。十里漱石齿，锵然韵珩璜。

坡陀滀野漱，烱烱浮明光。衣冠有旷士，眷此宜徜徉。

乞身不待老，结屋栖其旁。高风慕箕颍，不羡尚书郎。

松菊手自插，葱葱蔚连冈。了无川泽营，庶以廉自方。

禽鱼出阶堑，讵识矰缴防。云山侑几席，风月非迎将。

万事委空洞，颓然寄壶觞。诗书丛屋壁，教子心独强。

翘翘双凤雏，炳炳具文章。婆娑刷劲翮，云汉期翱翔。

高名与溪水，千载同汤汤。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。